Perlemoen van R1,3 miljoen by Cookhouse gevind(Foto: SAPD Oos-Kaap) Beamptes van die hoofwegpatrollie het Maandagaand naby Cookhouse in die Oos-Kaap twee mans in hegtenis geneem en beslag gelê op perlemoen ter waarde van R1,3 miljoen. Ao. Majola Nkohli, woordvoerder van die polisie, sê beamptes was omstreeks 21:00 besig met roetine-patrollie op die N10 toe hulle ŉ verdagte Audi A4-stasiewa opgemerk het. Die motor het baie vinnig gery. “ŉ Tweede patrollievoertuig is ontplooi as rugsteun. Die motor is sowat 20 km verder voorgekeer.” Beamptes het op 14 plastieksakke perlemoen afgekom toe die motor deursoek is. Altesaam 7 615 stukke perlemoen is gevind. Die motor is geskut vir verdere ondersoek. “Die twee insittendes is in hegtenis geneem en staan tereg op aanklag van die oortreding van die Wet op Mariene Hulpbronne.” Die twee mans, onderskeidelik 32 en 36 jaar oud, sal binnekort in die hof verskyn.